Ajatus terveestä lihavasta ei ehkä pidäkään paikkaansa, suomalaistutkimus osoittaa

Lihavuus on itsenäinen terveyshaitta. Hyvä kunto ei kumoa sen vaikutusta.

Hyvä kunto ei suojaa lihavuuden tuomilta terveyshaitoilta. Sen havaitsivat Helsingin yliopiston tutkijat, lääkäri Sakari Jukarainen ja professori Kirsi Pietiläinen tuoreessa tutkimuksessa.

Mukana oli 2 600 suomalaista ja tanskalaista, jotka olivat osallistuneet aiemmin kaksostutkimuksiin. He polkivat kuntopyörällä kuntotestin. Lisäksi heiltä mitattiin rasvaprosentti ja selvitettiin veren kolesteroli- ja sokeriaineenvaihduntaa.